b'\n_START_ARTICLE_\nIluzie\n_START_PARAGRAPH_\nO iluzie este o denaturare a sim\xc8\x9burilor, dezv\xc4\x83luind modul \xc3\xaen care creierul uman organizeaz\xc4\x83 \xc3\xaen mod normal \xc8\x99i interpreteaz\xc4\x83 stimuli senzoriali. De\xc8\x99i iluziile denatureaz\xc4\x83 realitatea, ele sunt, \xc3\xaen general \xc3\xaemp\xc4\x83rt\xc4\x83\xc8\x99ite de majoritatea oamenilor._NEWLINE_Iluziile pot s\xc4\x83 apar\xc4\x83 pentru oricare dintre sim\xc8\x9burile umane, dar iluziile vizuale (iluzii optice) sunt cele mai cunoscute \xc8\x99i \xc3\xaen\xc8\x9belese. Accentul pus pe iluziile vizuale apare deoarece v\xc4\x83zul domin\xc4\x83 de multe ori celelalte sim\xc8\x9buri. De exemplu, persoanele care urm\xc4\x83resc un ventriloc vor percepe vocea ca venind de la marionet\xc4\x83, deoarece pot s\xc4\x83 vad\xc4\x83 gura marionetei rostind cuvintele._NEWLINE_Unele iluzii sunt bazate pe presupuneri de ordin general pe care le face creierul \xc3\xaen timpul percep\xc8\x9biei. Aceste presupuneri sunt generate de principiile de organizare (de exemplu, gestaltismul), de capacitatea unui individ de percep\xc8\x9bie \xc3\xaen ad\xc3\xa2ncime \xc8\x99i de percep\xc8\x9bie a mi\xc8\x99c\xc4\x83rii \xc8\x99i de mi\xc8\x99care \xc8\x99i percep\xc8\x9bie, \xc8\x99i de constan\xc8\x9ba perceptiv\xc4\x83. Alte iluzii sunt cauzate de structurile senzoriale biologice din corpul uman sau de condi\xc8\x9bii din afara corpului \xc3\xaentr-un anumit mediu fizic._NEWLINE_Termenul iluzie se refer\xc4\x83 la o form\xc4\x83 specific\xc4\x83 de distorsiune senzorial\xc4\x83. Spre deosebire de o halucina\xc8\x9bie, care este o denaturare \xc3\xaen absen\xc8\x9ba unui stimul, o iluzie reprezint\xc4\x83 o percep\xc8\x9bie gre\xc8\x99it\xc4\x83 a unei senza\xc8\x9bii existente. De exemplu, auzirea unor voci, indiferent de mediu, este o halucina\xc8\x9bie, dar auzirea unor voci \xc3\xaen sunetul apei care curge (sau al altei surse de zgomot) este o iluzie.\n_START_SECTION_\nIluzie optic\xc4\x83\n_START_PARAGRAPH_\nO iluzie optic\xc4\x83 se caracterizeaz\xc4\x83 prin perceperea vizual\xc4\x83 de imagini, care sunt \xc3\xaen\xc8\x99el\xc4\x83toare sau care induc \xc3\xaen eroare. Prin urmare, informa\xc8\x9biile aduse de ochi sunt procesate de c\xc4\x83tre creier pentru a crea aparent o percep\xc8\x9bie care nu corespunde cu m\xc4\x83surarea fizic\xc4\x83 a sursei stimul. O presupunere conven\xc8\x9bional\xc4\x83 este c\xc4\x83 exist\xc4\x83 iluzii fiziologice care apar \xc3\xaen mod natural \xc8\x99i iluzii cognitive care pot fi demonstrate prin anumite trucuri vizuale care dezv\xc4\x83luie modul cum func\xc8\x9bioneaz\xc4\x83 sistemele de percep\xc8\x9bie uman\xc4\x83._NEWLINE_Creierul uman construie\xc8\x99te \xc3\xaen mintea noastr\xc4\x83 o lume bazat\xc4\x83 pe informa\xc8\x9biile pe care le ob\xc8\x9bine din mediul \xc3\xaenconjur\xc4\x83tor. Cu toate acestea, uneori, el \xc3\xaencearc\xc4\x83 s\xc4\x83 organizeze aceste informa\xc8\x9bii \xc3\xaentr-un mod pe care-l consider\xc4\x83 cel mai bun, \xc3\xaen timp ce alteori \xc3\xaencearc\xc4\x83 s\xc4\x83 umple golurile. Acest mod \xc3\xaen care creierul nostru func\xc8\x9bioneaz\xc4\x83 constituie baza unei iluzii.\n_START_SECTION_\nIluzie auditiv\xc4\x83\n_START_PARAGRAPH_\nO iluzie auditiv\xc4\x83 este o iluzie legat\xc4\x83 de auz asem\xc4\x83n\xc4\x83toare cu o iluzie optic\xc4\x83: ascult\xc4\x83torul aude sunete care nu sunt generate de stimuli sau sunete \xe2\x80\x9eimposibile\xe2\x80\x9d. Pe scurt, iluziile audio eviden\xc8\x9biaz\xc4\x83 zonele \xc3\xaen care urechea uman\xc4\x83 \xc8\x99i creierul, ca instrumente organice temporare, difer\xc4\x83 de receptorii audio perfec\xc8\x9bi (\xc3\xaen mai bine sau \xc3\xaen mai r\xc4\x83u). Un exemplu de iluzie auditiv\xc4\x83 este tonul lui Shepard.\n_START_SECTION_\nIluzie tactil\xc4\x83\n_START_PARAGRAPH_\nExemple de iluzii tactile sunt iluzia de percep\xc8\x9bie a unui membru amputat, iluzia termic\xc4\x83 a gr\xc4\x83tarului, iluzia iepurelui care sare \xc8\x99i o curioas\xc4\x83 iluzie care apare atunci c\xc3\xa2nd degetul ar\xc4\x83t\xc4\x83tor \xc8\x99i degetul mijlociu sunt deplasate de-a lungul podului nasului cu un deget pe fiecare parte, determin\xc3\xa2nd percep\xc8\x9bia a dou\xc4\x83 nasuri separate. \xc3\x8en mod interesant, zonele cerebrale activate \xc3\xaen timpul percep\xc8\x9biei tactile iluzorii sunt similare cu cele activate \xc3\xaen timpul stimul\xc4\x83rii tactile reale. Iluziile tactile pot fi ob\xc8\x9binute, de asemenea, prin tehnologia haptic\xc4\x83. Aceste obiecte tactile \xe2\x80\x9eiluzorii\xe2\x80\x9d pot fi folosite pentru a crea \xe2\x80\x9eobiecte virtuale\xe2\x80\x9d.\n_START_SECTION_\nIluzie temporal\xc4\x83\n_START_PARAGRAPH_\nO iluzie temporal\xc4\x83 este o distorsiune \xc3\xaen percep\xc8\x9bia timpului, care apare atunci c\xc3\xa2nd intervalul de timp dintre dou\xc4\x83 sau mai multe evenimente este foarte \xc3\xaengust (de obicei mai pu\xc8\x9bin de o secund\xc4\x83). \xc3\x8en astfel de cazuri, o persoan\xc4\x83 poate percepe momentan timpul ca \xc3\xaencetinind, oprindu-se, acceler\xc3\xa2nd sau merg\xc3\xa2nd \xc3\xaenapoi.\n_START_SECTION_\nAlte sim\xc8\x9buri\n_START_PARAGRAPH_\nIluziile pot ap\xc4\x83rea \xc8\x99i \xc3\xaen cazul altor sim\xc8\x9buri, inclusiv pentru cei implica\xc8\x9bi \xc3\xaen perceperea alimentelor. S-a demonstrat c\xc4\x83 at\xc3\xa2t sunetul, c\xc3\xa2t \xc8\x99i pip\xc4\x83itul influen\xc8\x9beaz\xc4\x83 percep\xc8\x9bia prospe\xc8\x9bimii produselor alimentare. S-a descoperit, de asemenea, c\xc4\x83, chiar dac\xc4\x83 o parte a receptorilor de gust de pe limb\xc4\x83 s-au deteriorat, iluzia gustului ar putea fi produs\xc4\x83 prin stimularea tactil\xc4\x83. Iluziile olfactive (miros) se produc atunci c\xc3\xa2nd sunt sunt puse etichete verbale pozitive sau negative \xc3\xaenainte de stimularea olfactiv\xc4\x83.\n_START_SECTION_\nTulbur\xc4\x83ri\n_START_PARAGRAPH_\nUnele iluzii apar ca rezultat al unei boli sau al unei tulbur\xc4\x83ri. De\xc8\x99i aceste tipuri de iluzii nu sunt \xc3\xaemp\xc4\x83rt\xc4\x83\xc8\x99ite de toat\xc4\x83 lumea, ele sunt tipice pentru fiecare stare de s\xc4\x83n\xc4\x83tate. De exemplu, cei care sufer\xc4\x83 de migrene raporteaz\xc4\x83 deseori iluzii scintilante.\n_START_SECTION_\nNeuro\xc8\x99tiin\xc8\x9be\n_START_PARAGRAPH_\nPercep\xc8\x9bia este legat\xc4\x83 de activitatea specific\xc4\x83 a creierului \xc8\x99i poate fi provocat\xc4\x83 astfel de stimularea creierului.  Iluziile perceptive care pot fi evocate variaz\xc4\x83 de la simple fosfene (detectarea de lumini \xc3\xaen c\xc3\xa2mpul vizual) p\xc3\xa2n\xc4\x83 la percep\xc8\x9bii de nivel \xc3\xaenalt. \xc3\x8en studiul cazului singular al unui pacient, care se afla \xc3\xaentr-o evaluare prechirurgical\xc4\x83 pentru tratamentul epilepsiei, stimularea electric\xc4\x83 a jonc\xc8\x9biunii temporoparietale st\xc3\xa2ngi a generat percep\xc8\x9bia unei persoane aflate \xc3\xaen apropiere (iluzorii)\xc2\xa0 care \xe2\x80\x9eascundea atent schimb\xc4\x83rile \xc3\xaen pozi\xc8\x9bia \xc8\x99i postura corpului pacientului\xe2\x80\x9d.'